Dame i gospodo delegati, poštovani gosti srdačno vas pozdravljam i otvaram 36. sjednicu Doma naroda Parlamentarne skupštine BiH. Na sjednicu su pozvani naši redovni gosti predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici Kancelarije za reviziju institucija BiH u Predstavničkom domu Parlamentarne skupštine BiH, Direkcije za evropske integracije BiH i međunarodnih organizacija u Bosni i Hercegovini koje redovno prate rad našeg Doma. Sjednici prisustvuje 14 delegata, od kojih 4 iz bošnjačkog, 5 iz hrvatskog i 5 iz srpskog naroda. Za današnju sjednicu odsustvo je opravdao delegat Fahrudin Radončić. Kao što vam je naznačeno u pozivu za sjednicu u skladu sa članom 155. Poslovnika na početku sjednice, a prije rasprave o dnevnom redu, delegatima će biti omogućeno da postavljaju delegatska pitanja u usmenoj formi. Podsjećam, da su vam zajedno sa pozivom za 36. sjednicu Doma naroda upućeni i dopisi u vezi sa procedurom postavljanja delegatskih pitanja u usmenoj formi. Navedeni dopis, odnosno obavještenje o mogućnosti o postavljanju delegatskih pitanja u usmenoj formi na 36. sjednici Doma naroda Parlamentarne skupštine BiH takođe je upućeno predsjedavajućem Savjeta ministara BiH i Generalnom sekretarijatu Savjeta ministara. U skladu sa članom 156. stav (1) Poslovnika najavu za postavljanje delegatskih pitanja u usmenoj formi dostavili su: Martin Raguž za ministra bezbjednosti Bosne i Hercegovine, gospodina Dragana Mektića; Dragutin Rodić za ministra komunikacija i transporta Bosne i Hercegovine, gospodina Ismira Juska; Zdenka Džambas za predsjedavajućeg Savjeta ministara BiH, gospodina Denisa Zvizdića i Mario Karamatić za predsjedavajućeg Savjeta ministara BiH, gospodina Denisa Zvizdića. U skladu sa članom 156. stav (2) Poslovnika ove najave dostavljene su predsjedavajućem Savjeta ministara i onom članu Savjeta ministara na kojeg se pitanje odnosi. Želim da vas podsjetim i na to da smo uputili obavještenje Javnom RTV servisu Bosne i Hercegovine radi obezbjeđenja direktnog televizijskog prenosa ove sjednice u skladu sa članom 155. stav (1) Poslovnika. Od Javnog RTV servisa Bosne i Hercegovine dobili smo obavještenje da nisu u mogućnosti da direktno prenose ovu sjednicu zbog prenosa 23. Zimskih olimpijskih igara. Sada možemo početi sa ovim dijelom današnjeg rada, koji se tiče postavljanja usmenih delegatskih pitanja i davanja odgovora, pa riječ dajem uvaženom delegatu, gospodinu Martinu Ragužu. Izvolite gospodine Raguž. 2
Zahvaljujem se gospodine predsjedatelju. Dame i gospodo, uvaženi nazočni, moje pitanje je upućeno ministru sigurnosti, gospodinu Draganu Mektiću, a odnosi se na aktualnu situaciju kada je u pitanju migrantska kriza i stanje na granicama Bosne i Hercegovine kad je u pitanju ulazak migranata u Bosnu i Hercegovinu. Prema onom što vidimo i u javnosti i što čujemo od najodgovornijih ljudi koji vode državne agencije i direkcije vidimo da se intenzivno povećava broj ljudi koji ili žele ući ili ulaze u Bosnu i Hercegovinu i prema tim pokazateljima stvari stoje tako da je 2016. godine, to znači prije godinu i nešto, u Bosnu i Hercegovinu službeno ušlo oko sto i nešto tih osoba, u protekloj godini negdje oko 400 i nešto, a samo u prvom mjesecu ove godine skoro 900 osoba. Osim toga čuli smo informacije gdje, recimo, direktor Granične službe, gospodin Galić, traži od građana Bosne i Hercegovine da surađuju i prijavljuju ljude koji su ušli, ovaj, ilegalno na teritori Bosne i Hercegovine, dakle ima i takvih slučajeva, i mene zanima, a mislim da to i javnost zanima – Kakvo je sad trenutno stanje, kakve su projekcije u neposrednom periodu i kolika je osposobljenost institucija i direkcija i agencija Bosne i Hercegovine da se nose s tim izazovom? Jer očito je iz ovog što sam rekao da se Bosne i Hercegovina sada kad su zatvoreni, rekao bih, drugi kanali, koji su dosad bili otvoreni, stavlja u poziciju da bude možda izloženija nego što je iko očekivao tom izazovu. Pa evo mislim da je vrijeme da o tome mi u, i u Domu naroda i u Parlamentu i institucijama ozbiljno progovorimo, a od nadležnog ministra čujem odgovor. Hvala lijepo.
Hvala i Vama, gospodine Raguž. Riječ ima uvaženi ministar, gospodin Dragan Mektić. Izvolite gospodine Mektiću.
Poštovani predsjedavajući Doma naroda, uvaženi članovi Kolegija, poštovani delegati i delegatkinje u Domu naroda, ja želim da kažem da po ovom pitanju, da nakon migrantske krize, masovnog priliva koji se dogodio 2014. godine i nakon potpisivanja sporazuma između Evropske unije i Turske došlo je do presjeka tzv. masovne te izbjegličke krize koja je išla Balkanskom rutom. Mi tom krizom nismo bili direktno pogođeni, mi smo se pripremali, imali štab jedan oformili, eventualno ukoliko se dođe do skretanja te rute, ali nije išlo prema Bosni i Hercegovini. Međutim, kako je po ovom sporazumu zaustavljena ova Balkanska ruta, došlo je do velikog povećanja ilegalnih migracija i praktično, da kažem, otvorena je jedna nova ilegalna ruta koja ide iz Turske preko Grčke, zatim preko Albanije, Crne Gore, Bosne i Hercegovine, Hrvatske i dalje gore prema Zapadnoj Evropi. U odnosu na sve ove zemlje koje sam pomenuo i Makedoniju i Crnu Goru, Bosna i Hercegovina ima jednu specifičnu ulogu, mi graničimo, imamo vanjsku granicu sa Evropskom unijom i mi imamo dodatnu obavezu da štitimo vanjsku granicu Evropske unije od ovoga, pa ikao neki mogu, ove zemlje unutar ove rute, da kažem, lagodnije i neodgovornije se ponašat, mi imamo obavezu po kojoj nemamo izbora, moramo to presjecati, moramo svakog migranta zaustaviti ovdje, identifikovati i moramo ga u skladu sa našim zakonima, dakle, pre svega Zakon o azilu i Zakon o strancima u skladu sa Evropskom konvencijom o zaštiti ljudskih prava itd. dat mu taj tretman ovdje i tražiti način kako da ga se riješimo. 3 Htio sam samo da kažem da nakon zatvaranja ove, masovnog priliva između, dakle, Makedonije i između Hrvatske, odnosno Slovenije ostalo je u Srbiji zaglavljenih tzv. tako ih mi zovemo, negdje zaglavljenih oko 10 hiljada migranata, koji nisu mogli dalje ni u Zapadnu Evropu, nisu mogli dalje, dalje nazad. Mi smo, Srbija je to smjestila u neke izbjegličke centre, čak imamo jedan veoma blizu naše granice, ovdje u Šidu, od nekoliko hiljada i mi smo imali nekoliko međunarodnih konferencija, da kažem, na tu temu. Jedna je bila u Beču, gdje je Austrija konkretno predlagala da se tih desetak hiljada dozvoli ulaz u Zapadnu Evropu i da se postupa s njima u skladu sa svim onim koji su do tada došli. Međutim zemlje tzv. Višegradske grupe ili skupine to nisu prihvatile i oni su ostali u Srbiji i mi dodatno imamo problem i sa tim migrantima, jel' od tih 10 hiljada, negdje oko 10 hiljada, sad ih je negdje oko 3 hiljade u Srbiji, a ovo je na razne načine dalje ilegalno otišlo iz Srbije ...
Oprostite, vrijeme. Vrijeme, imamo ograničeno vrijeme za odgovor.
Oganičeno, evo ja ću sad, evo saću završiti. I taj dio, dešavalo nam se da po jednog tog migranta deset puta pronađemo u Bosni i Hercegovini i vratimo nazad. Dakle, u prošloj godini je registrovano blizu 800 migranata, u 2016. ispod 100, za prva dva mjeseca, evo, već 300 migranata ovdje, znači povećanje je od 600 do 700 posto ozbiljan problem. Mi se još uvijek sa tim problemom nosimo u okviru naših kapaciteta. Šta je problem? Nedostaje nam kadrovska popunjenost Granične policije od blizu negdje 500 ljudi i materijalno-tehnička opremljenost u smislu termovizije, radara koji su, koji otkrivaju te migrante.
Hvala.
I evo samo da završim, ovaj, mi predlažemo, ja sam na zadnjoj sjednici FRONTEX-a predložio FRONTEX-u da se uvede neka vrsta monitoringa na granici između Crne Gore i Albanije, jel' imam osjećaj da tu prolaze bez ikakve kontrole od strane međunarodnih policajaca, a i mi smo spremni da damo dio naših graničnih policajaca u taj monitoring. Hvala vam puno.
Hvala i Vama. Prije nego što dam riječ uvaženom kolegi Ragužu, dakle sva ova pitanja stignu unaprijed u Savjet ministara i cijeneći stav svih delegata, ne podržavaju oni svi članove sve Savjeta ministara i shodno tome imaju pravo na kraju krajeva iz ovih formalnih razloga da nalaze primjedbu na tok sjednice ukoliko se produži ovaj, ovo vrijeme koje je dato na raspolaganje za davanje odgovora. Ja vas uvijek molim kad su ovako široka pitanja, a dosad nismo imali problema s tim, ali evo ako ćemo možda imati u toku ove sjednice, da pogledate u svoje bilješke, dakle delegate i sve nas samo uputite na ovaj pismeni odgovor koji ste svakako dali, prosto da poštujemo sve delegate, bez obzira na to da li su saglasni s ovim što radite ili odgovarate ili nisu. Hvala Vam. 4 Riječ ima uvaženi kolega, gospodin Martin Raguž, u smislu izražavanja zadovoljstva ili suprotvno dobijenim odgovorom.
Zahvaljujem se gospodine predsjedatelju, al' da Vam kažem, vrijeme jeste ograničeno po Poslovniku, al' ovaj problem očito nije ograničen, on eskalira, prema tome sukladno problemu treba nekad malo nijansirati da čujemo kompletan odgovor. Ja se zahvaljujem gospodinu Mektiću, jer uglavnom sam zadovoljan odgovorom i to je uglavnom ono što je bio cilj postavljanja pitanja, ali jednostavno nije bilo vremenskih mogućnosti da vidimo, i na neki način on je prekinut, da vidimo kapacitiranost institucija Bosne i Hercegovine da se nose s ovim izazovom i zato moj komentar ide u tom pravcu. Znači, u ovom trenutku po riječima gospodina ministra nedostaje najmanje 500 policajaca u sastavu Granične službe BiH. Znači, ali gospodine ministre nije dovoljna konstatacija, gdje je prijedlog kako to rješavati, u čijoj je to nadležnosti, je li to u nadležnosti Vijeća ministara, Ministarstva sigurnosti, određenih agencija? Mi smo nedavno usvajali ovdje proračun, neki od nas su govorili o tim stvarima, imali amandmane, znači, evo 15 dana nakon toga mi vidimo, dakle, da smo prepolovljeni, a vidimo da se problem pojačava i tako da u tom kontekstu očekujem, dakle, i sljedeći korak, to je prijedlog mjera kako se nositi s ovim pitanjem. Hvala lijepo.
Hvala i Vama, gospodine Raguž. Dakle, sljedeće pitanje postavio je uvažni kolega, gospodin Dragutin Rodić. Međutim, tu nije prisutan ministar komunikacija i transporta Bosne i Hercegovine, gospodin Ismir Jusko, ali jeste njegov zamjenik gospodin Dalipagić, pa prethodno pitam gospodina Rodića da li je, dobro možemo nastaviti rad. Onda riječ ima uvaženi delegat, gospodin Dragutin Rodić. Izvolite gospodine Rodiću.
Uvaženi predsjedavajući, koleginice i kolege delegati Doma naroda, uvaženi članovi Savjeta ministara, dame i gospodo. Nedavno u posjeti Bosni i Hercegovini je boravila delegacija iz Turske, koja je sa vama i predstavnicima entitetskih ministarstava razgovarala o mogućoj trasi autoputa Sarajevo- Beograd, obzirom na veliki interes javnosti za ovo pitanje, a koliko se moglo vidjeti iz medija, delegacija je obišla dvije trase mogućeg autoputa, jedna je Sarajevo-Tuzla-Brčko-Bijeljina i druga Sarajevo-Rogatica-Višegrad, moje pitanje glasi – Da li je tokom razgovora konkretizovano ovo pitanje, da li će se graditi dvije trase i ima li saglasnosti oko takvog rješenja? Hvala.
Zahvaljujem gospodine Rodiću. Gospodine Dalipagiću, izvolite, uvaženi zamjenik ministra za transport i komunikacije. 5
Uvaženi predsjedatelju, članovi Kolegija, uvažni zastupnici, kolege iz Vijeća ministara, dame i gospodo. Na pitanje uvaženog zastupnika, gospodina Rodića, mogu odgovoriti sljedeće, na zajedničkoj sjednici Vlade Republike Srbije i Vijeća ministara BiH iz prvog mjeseca 2017. godine postignuta je suglasnost o potrebi izgradnje modernije prometnice između dva grada Beograda i Sarajeva. Zastupnički dom Parlamentarne skupštine BiH ja na 53. sjednici usvojio Deklaraciju o kriterijima za utvrđivanje trase buduće autoceste između Beograda i Sarajeva, a Vijeće ministara BiH je na 128. sjednici, održanoj u prvom mjesecu ove godine, upoznalo se sa .... Deklaracijom. Tjekom boravka turske delegacije u Bosni i Hercegovini u razdoblju od 05. do 10.02.2018. godine, a po pozivu Ministarstva komunikacija i prometa BiH 06.02.2018. godine održan je sastanak turske delegacije sa predstavnicima državnog i entitetskih ministarstava prometa i direkcija za ceste i autoceste, na kojoj su entitetski predstavnici prezentirali sve raspoložive informacije vezane za dvije trase prometnice Sarajevo-Begorad koje su u opciji. Također u cilju prikupljanja dodatnih informacija s terena turska delegacija je 07. i 08.02. obišla obje trase prometnice, kojom prigodom su im entitetski i predstavnici lokalnih zajednica prezentirali i dostavili svu raspoloživu dokumentaciju. Takođe druga turska delegacija u istom razdoblju je boravila u Republici Srbiji po istom pitanju. Kada je riječ o trasi prometnice kroz Bosnu i Hercegovinu za obje trase prometnice Sarajevo-Beograd, a evo navešću i koje su, to je Sarajevo-Višegrad-Vardište-granica Bosne i Hercegovine i Republike Srbije i druga Sarajevo-Zenica-Žepče-Tuzla-Brčko-Bijeljina-granica Bosne i Hercegovine sa Republikom Srbijom, postoji dokumentacija određenog stupnja pripremljenosti koju je turska delegacija dobila i koju će detaljno analizirati. Položaj nove trase prometnice visoke razine Sarajevo-Beograd traži osim stručnih analiza i usaglašavanje mišljenja svih zainteresiranih strana, subjekata u pripremi realizacije ovog značajnog projekta o čemu ovo Ministarstvo svakako treba voditi računa.
Vrijeme.
Imajući u vidu sve prethodno navedeno nakon što turske delegacije koje su boravile u Bosni i Hercegovini i Republici Srbiji zajedno analiziraju sve raspoložive podatke biće situacija konkretno jasnija i biće poznato više detalja vezano za ovaj projekat koji će se dalje implementirati sukladno nadležnostima obje države kada je u pitanju izgradnja prometne infrastrukture.
Hvala Vam, gospodine zamjeniče ministra.
Hvala.
Riječ ima uvaženi kolega, gospodin Dragutin Rodić. Izvolite gospodine Rodiću, zadovoljni ili ne. 6
Hvala na odgovoru na ovo pitanje, naravno pitanje možda je i jasno i možda se moglo dosta toga saznati i možda ima mnogo činjenica, ali mislim da je ovo vrlo bitno da javnost zna kako su tekli ovi razgovori i u kom pravcu to ide i zato molim da mi se ovaj odgovor dostavi u usmenoj formi. Hvala.
Svakako gospodine Rodiću, to je Vaše pravo. Riječ sada imam obavezu da dam delegatkinji Zdenki Džambas, međutim njeno pitanje se odnosi na predsjedavajućeg Savjeta ministara BiH, pa shodno, postavićete ga bez obzira na njegovu prisutnost, samo izvolite gospođo Džambas. Uvažena delegatkinja, gospođa Zdenka Džambas.
Lijepo pozdravljam kolege izaslanike. E sad ja ovdje imam dvojbu kod pozdravljanja predstavnika Vijeća ministara, imam tu dva, dvije stvari, ja sam, ovo je ipak Dom naroda, pa ja malo gledam sve, pa ću da pozdravim ove predstavnike Hrvata u Vijeću ministara ili za njih nije bilo mjesta u avionu pa su oni svi tu ili su, ili je predsjedavajući Vijeća ministara siguran kad njih ostavi da je zemlja na sigurnom, sad nisam baš ____________(?) [[nije uključen mikrofon]] Da ispravku, da, al' govorim o tri ministra koja su ovdje, ajde recimo da sam se malo i našalila, nisam baš skroz. Ja sam postavila pitanje Vijeću ministara, odnosno predsjedavajućem Vijeća, jer ne mogu postaviti direktno pitanje gospodinu Miliniću, jer je on ravnatelj agencije i on mi ne bi mogao ni odgovoriti usmeno, pa će to on meni morati dostaviti pismeno. Rezlog, vidite ove silne papire, jer je njegovo pismo, koje ste svi vi izaslanici dobili u materijalima, napisano da je vrlo hitno, gdje čovjek od nas zahtjeva da mi naš zaključak, kojeg smo prošli puta donijeli, da ga poništimo i da je tu bilo nekih krivih navoda. Zbog toga sam ja, naravno kao izaslanica imam pravo da uđem u tu agenciju, u ovom slučaju znači Agenciju za inozemna ulaganja i da dođem do podataka koji, naravno, podržavaju sve ono što sam ja rekla prošli puta i zbog čega smo donijeli zaključak, a to, zaključak je tako benigan, znači da se vodi računa o balansiranju nacionalnim sastavom u bilo kojoj agenciji, pa između toga i ovoj. Ali ono što je interesantno je da on nije opovrgao, na primjer, da od tri pomoćnika 0 je Hrvata, da od šest šefova službi 0 je Hrvata, pa će mi onda ove kuharice i ostalo računati u zaposlene. Njegov stav prema zamjenici ministra, ravnatelja, koju bi ja nešto i pitala, je nikakav jer tu nema nikakve suradnje i ona je postavljena. Prema tom, moje pitanje je da on ustvari nama napiše one stalno uposlene i one druge koje on zapošljava po ugovoru o djelu, dakle o Agenciji govorim, a ne o postavljenim imenima, 7 pa ćemo vidjeti do čega ćemo mi tu doći, da nam to sve lijepo tabelarno prikaže, jer ja imam to sve tabelarno, ali ću pričekati njegovo kako će on to da nam dostavi. Zatim sam vidjela, a imam evo i faksimil jednog pisma prethodne zamjenice ministra, koja ga upozorava na nezakonito, kad on traži od Agencije za državnu službu da mu se odobri prijem radnika na već postavljene ljude, znači duplo, e pošto to imam, onda sam došla do toga da je njegov glavni problem u te dvije godine izvjesni Goran Stanojević, samo njemu treba pronaći mjesto. Stalno je taj čovjek po ugovorima o djelu, to je neki čovjek, ja nema protiv čovjeka ništa, čovjek je iz Zvornika, može on i u Mostaru radit, može gdje bilo. Prema tom tražim da nam se sve od kad je on došao od početka 2016. dostavi šta je traženo, koja su to odobrenja itd. vidjeli ste u pitanju kako pišem, ali hoću i pregled svih drugih ugovora o radu i ugovora o djelu sklopljenih u Agenciji od početka 2016. pa ćete vidjeti šta tu svega nema. Znači, dalje neće, poništen je već jedan, jedan natječaj za pomoćnika, koji nedostaje tamo, međutim on je to poništio i iz tog novca koji je dobio iz ministarstva, odnosno iz Vijeća ministara da može da raspiše natječaj na dva ta radna mjesta koja su upražnjena, on to popuni vozačem koji, koji on nema pravo, ... referentom na koje nema pravo,
Vrijeme.
pa se to isplaćuje, pa ću onda drugo, dakle kad to dobijem, ja ću vama dostaviti pravu informaciju, ali dok mi dođe od njega, jer ja to sve imam. A drugo pitanje ću inače da postavim Agnciji za ravnopravnost spolova i ljudska prava, jer je to tamo apsolutno unakaženo. Prema tom kad dobijem ovo u pisanoj formi tražiću.
Hvala Vam. Korišćeno je vrijeme koje je bilo na raspolaganju predsjedavajućem Savjeta ministara i Vašem odgovoru, pa evo da kažemo da smo imali neku toleranciju. Sada riječ dajem uvaženom kolegi, gospodinu Mariu Karamatiću, koji je takođe postavio pitanje gospodinu Zvizdiću. Da li želite da pitanje postavite bez obzira na to što nije prisutan? Želite. Zahvaljujem. Riječ ima uvaženi kolega, gospodin Mario Karamatić. Izvolite gospodine Karamatiću.
Zahvaljujem gospodine predsjedavajući. Pa evo iskren da Vam budem do kraja, meni je nevjerovatno zvučala Vaša opaska na odgovor uvaženog ministra na pitanje kolege Raguža, kako daje netko iz Vijeća ministara preopširan odgovor, jer ja inače kad postavim pitanje nekome iz Vijeća ministara taj zbriše preko granice. Znači, zov tuđinstva je toliko jaki da jednostavno ne mogu ostat ovdje da meni pokušaju barem odgovorit. Moje pitanje uvaženom predsjedatelju Vijeća ministara je se odnosilo na neodgovaranje na zastupnička pitanja, saću ja spomenuti samo dva neka aspekta gdje je on cijeli ovaj Dom 8 pomnožio s nulom, uključujući i članove Kolegija i sve moje uvažene kolege. Znači, ja sam prije nekih pola godine postavio pitanje predsjedatelju Vijeća ministara i tražio odgovor u pisanom obliku, znači nisam uopće tražio da mi pokuša usmeno odgovoriti – Koji su to zaslužni kadrovi kojim je Vijeće ministara, znači državna razina, platila dodatnu edukaciju i kavi su benefiti Bosne i Hercegovine od tog što su ti ljudi dobili magisterije, doktorate itd.? Znači, nakon više od pola godine ja odgovor nisam dobio, možda predsjedavajući jadan misli da sam mislio na njega, njemu je Kanton Sarajevo platio, znači, ne državna razina. Znači, mislim isključivo na državnu razinu. Dalje, još 2015. tamo davno je to bilo, ima tom skoro tri godine, sam postavio pitanje uvaženom ministru vanjskotrgovinskih i ekonomskih odnosa Bosne i Hercegovine – Zbog čega VTK ne dostavlja izvješća financijska ili zbog čega nisu bila na Vijeću ministara ukoliko ih dostavlja? Onda sam dobio odgovor tada od uvaženog ministra Šarovića, da on ne zna dostavljaju li oni, da možda jesu, da možda nisu, da je on siguran da jesu, ali da ne zna jesu li, otprilike tako je zvučao odgovor. To sam pitanje postavljao nekoliko puta naknadno, nitko mi nikad nije odgovorio i onda smo na Povjerenstvu za vanjske, trogovinske i ekonomske odnose, promet i komunikacije Bosne i Hercegovine usvojili zaključak da tražimo od Generalnog tajništva Vijeća ministara da nam dostavi odgovor – Je li Vanjskotrgovinska komora dostavila ta financijska izvješća, te ako jeste, znači ne insinuiram ništa, zbog čega nisu bili ni na jednoj sjednici Vijeća ministara? Odgovor je bio taj da je tajnik Vijeća ministara pobjegao u mirovinu. To pitanje postavim predsjedatelju Vijeća ministara na prošloj sjednici, najavim mu da će to pitanje biti, on zbriše iz zemlje. Najavim mu ponovo da ću ga to pitat na ovoj sjednici, on zbriše iz zemlje. U međuvremenu imamo aferu sa izvozom jabuka, zabranom izvoza ustvari voća, gdje vjerovali ili ne upravo ta Vanjskotrgovinska komora, a o kojoj ja pokušavam dobiti informacije kao izaslanik iz reda hrvatskog naroda već tri godine u ovom uvaženom Domu, da je ta Vanjskotrgovinska komora izdala certifikat o podrijetlu tih jabuka koje su uvezene iz Poljske. I sada ko mene može uvjeriti da se tu ne radi
Vrijeme.
Nema predsjedatelja, pa mogu iskoristiti njegove dvije minute i plus svoju minutu na odgovor na njegovo ...
Gospodine Karamatiću, ja da sam Vas htio provocirati ja bih rekao vreme.
Nikakav problem nije, razumijem i srpski vjerovali ili ne i bosanski i sve jezike koji se koriste na ovom području, pa evo pošto neki često idu u strane ambasade razumijem čak i engleski, njemački malo slabije, ali ajde to je neka druga priča. I sad kakav ja zaključak mogu dobiti iz svega ovog, znači, što sam vam ja taksativno nabrojao. Znači, jedino što ja mogu zaključit da na državnom vrhu u Bosni i Hercegovini postoji jedna koruptivna hobotnica na 9 čelu s predsjedavajućim Vijeća ministara, ministrom vanjske, MVTO-a, sa vama svim ovdje, pošto vi ne insistirate na tom. Ja napominjem taj zaključak Komisije da je potvrdio Dom
Gospodine Karamatiću
... Glavnog tajništva Vijeće ministara
dužan sam
Razumijem ja Vas, gospodine predsjedavajući.
Ne, da Vam kažem, ne, ne, ne odnosi se na vrijeme, dakle dužan sam da Vas upozorim na nešto da ne bi mene upozoravali. Dakle, kada koristite tu vrstu optužbe da neko odavde ili na drugom mjestu učestvuje u korupciji, dakle ona ne može tako lakonski biti saopštena. Dakle, Vi znate način na koji mi komuniciramo u Domu naroda i do sada zaista smo vodili računa o tome da se ovdje ne povlače takve stvari. Dakle, ja ne znam da li ikakve veze gospodin Raguž ili neko od nas ima sa tim, koji sjedi evo prvi do Vas, a on će prvi reagovati, što je prirodno, il' gospodin Podžić ili Kadić ili ja itd. Dakle, ajte da završimo ovo u jednom duhu u kome smo počeli da radimo sjednicu.
Evo završavamo, znači bez iznošenja teških kvalifikacija, vas trojicu članova Kolegija ja molim da uradite sve da predsjedavajući Vijeća ministara i Tajništvo Vijeća ministara ispoštuje zaključke Doma naroda kojim Vi predsjedavate, gospodine Tadić, zajedno s Vaša dva vrlo časna zamjenika, te da mi dostavi odgovor na moje zastupničko pitanje ili ste kao i oni. Hvala lijepa.
Hvala Vam. S obzirom na to da smo iscrpili rad po ovom dijelu današnjeg plana, sada prelazimo na saopštavanje dnevnog reda za ovu sjednicu. Za 36. sjednicu predlažem sljedeći izmjenjeni Dnevni red 1. Usvajanje Zapisnika sa 35. sjednice Doma naroda Parlamentarne skupštine BiH; 2. Prijedlog zakona o izmjenama Zakona o platama i naknadama u institucijama Bosne i Hercegovine (drugo čitanje), predlagač: Savjet ministara BiH, zakon broj: 01,02-02-1- 2015/17, od 09.08.2017. godine, skraćeni postupak; 10 3. Prijedlog zakona o dopunama Krivičnog zakona Bosne i Hercegovine (drugo čitanje), predlagač: Predstavnički dom Parlamentarne skupštine BiH, zakon broj: 02-02-1- 1830/17, od 20.12.2017. godine; 4. Prijedlog zakona o izmjeni i dopunama Zakona o ombudsmenu za ljudska prava BiH (prvo čitanje), predlagač: Savjet ministara BiH, zakon broj: 01,02-02-1-2568/17, od 30.10.2017. godine; 5. Prijedlog zakona o izmjeni Zakona o platama i naknadama u institucijama Bosne i Hercegovine (prvo čitanje), predlagač: Predstavnički dom Parlamentarne skupštine BiH, zakon broj: 02-02-1-2209/17, od 02.02.2018. godine; 6. Prijedlog zakona o izmjenama i dopunama Zakona o vazduhoplovstvu Bosne i Hercegovine (prvo čitanje), predlagač: Predstavnički dom Parlamentarne skupštine BiH, zakon broj: 02-02-1-2397/17, od 02.02.2018. godine; 7. Prijedlog strateškog plana ruralnog razvoja Bosne i Hercegovine (2018 - 2021), okvirni dokument, materijal Ministarstva spoljne trgovine i ekonomskih odnosa BiH, broj: 01,02-28-108-2/18, od 16.01.2018. godine; 8. Izvještaj o izvršenoj reviziji učinka o temi: „Blagovremenost postupaka javnih nabavki u institucijama BiH“, podnosilac: Kancelarija za reviziju institucija BiH, broj: 02,02/3- 16-1-2870/17, od 12.12.2017. godine; 9. Godišnji plan obuke i vježbi pripadnika i jedinica Oružanih snaga Bosne i Hercegovine u inostranstvu za 2018, materijal Ministarstva odbrane BiH, broj: 03/1-03-2799/17, od 01.12.2017. godine; 10. Prijedlog odluke o imenovanju članova Savjeta nacionalnih manjina BiH, predlagač: Zajednička komisija za ljudska prava Parlamentarne skupštine BiH, broj: 03/6-34-1- 255/18, od 24.01.2018. godine; 11. Prijedlog odluke o imenovanju parlamentarnog vojnog povjerenika BiH, broj: 01,02- 34-1-418/18, od 07.02.2018. godine; 12. Davanje saglasnosti za ratifikaciju Sporazuma o finansiranju Državnog programa aktivnosti za Bosnu i Hercegovinu za 2016. godinu između Evropske unije, koju zastupa Evropska komisija, i Bosne i Hercegovine, koju zastupa Direkcija za evropske integracije Savjeta ministara BiH, broj: 01,02-05-2-2852/17, od 08.12.2017. godine; 13. Davanje saglasnosti za ratifikaciju Nota sporazuma o donaciji opreme za bezbjednosne provjere između Savjeta ministara Bosne i Hercegovine i Vlade Narodne Republike Kine, broj: 01,02-05-2-212/18, od 18.01.2018. godine; 14. Davanje saglasnosti za ratifikaciju Sporazuma između Savjeta ministara Bosne i Hercegovine i Kraljevine Španije o razmjeni i međusobnoj zaštiti tajnih podataka, broj: 01,02-05-2-327/18, od 29.01.2018. godine; 15. Davanje saglasnosti za ratifikaciju Protokola između Savjeta ministara Bosne i Hercegovine i Vlade Republike Italije o primjeni Sporazuma između Evropske zajednice i Bosne i Hercegovine o readmisiji lica koja borave bez dozvole, broj: 01,02- 05-2-328/18, od 29.01.2018. godine; 16. Davanje saglasnosti za ratifikaciju Protokola o saradnji između Savjeta ministara Bosne i Hercegovine i Vlade Republike Hrvatske u traženju nestalih lica, broj: 01,02-05-2- 329/18, od 29.01.2018. godine; 17. Davanje saglasnosti za ratifikaciju Ugovora o osnivanju transportne zajednice između Evropske unije i strana potpisnica iz Jugoistočne Evrope: Republike Albanije, Bosne i Hercegovine, Bivše Jugoslavenske Republike Makedonije, Crne Gore, Republike Srbije i Kosova, broj: 01,02-05-2-331/18, od 29.01.2018. godine; 18. Davanje saglasnosti za ratifikaciju Sporazuma o finansiranju za Interreg V-B Jadransko- jonski program transnacionalne saradnje CCI 2014TC16M4TN002 između Evropske unije, koju zastupa Evropska komisija, Bosne i Hercegovine, koju zastupa Savjet 11 ministara BiH, i Italije, koju zastupa Regione Emilia-Romagna, upravljačko tijelo za Interreg V-B Jadransko-jonski program transnacionalne saradnje (ADRION)“, broj: 01,02-05-2-332/18 od 29.01.2018. godine; 19. Davanje saglasnosti za ratifikaciju Sporazuma o grantu br. TF0A4795 (Projekat smanjenja faktora zdravstvenih rizika) između Bosne i Hercegovine i Međunarodne banke za obnovu i razvoj, broj: 01,02-05-2-333/18 od 29.01.2018. godine; 20. Davanje saglasnosti za ratifikaciju Sporazuma o izmjenama i dopunama Sporazuma između Savjeta ministara Bosne i Hercegovine i Vlade Republike Bugarske o međunarodnom drumskom prevozu putnika i tereta, potpisanog 16. oktobra 2004. godine, 01,02-05-2-335/18 od 30.01.2018. godine; 21. Davanje saglasnosti za ratifikaciju Ugovora o dodjeli bespovratnih sredstava između Centralne izborne komisije Bosne i Hercegovine i Savjeta Evrope, potpisanog 30. avgusta 2017. u Sarajevu, broj: 01,02-05-2-336/18, od 30.01.2018. godine; 22. Davanje saglasnosti za ratifikaciju Ugovora o dodjeli bespovratnih sredstava između Centralne izborne komisije Bosne i Hercegovine i Savjeta Evrope, potpisanog 25. avgusta 2017, broj: 01,02-05-2-337/18, od 30.01.2018. godine; 23. Razmatranje materijala sa oznakom „povjerljivo“, akt broj: P-POV-07-03-10-9-100/17 od 24.10.2017. (Napomena: materijal za ovu tačku dnevnog reda je zbog povjerljivosti dostupan isključivo kod bezbjednosnog službenika Parlamentarne skupštine BiH i nije ga moguće iznositi. Uvid u materijale može se ostvariti u kancelariji broj 215 (II sprat), svakim radnim danom od 9 do 17 časova). Ovo je usaglašeni dnevni red Kolegijuma Doma naroda. Da li se neko javlja za riječ sa prijedlogom eventualne izmjene i dopune ovog dnevnog reda? Prijavljenih nema. Konstatujem da s obzirom na to da nema prijavljenih smatramo da je dnevni red usvojen i o njemu se ne glasa u skladu sa članom 60. Poslovnika Doma naroda. Prelazimo na tačku jedan, Ad. 1. Usvajanje Zapisnika sa 35. sjednice Doma naroda Parlamentarne skupštine BiH Otvaram raspravu. Da li se neko javlja za riječ? Prijavljenih nema. Prelazimo na izjašnjavanje. Zahvaljujem. Od prisutnih 13 delegata – 12 je bilo za, protiv nije bio niko, uzdržan je bio 1 delegat. Iz Federacije – 7 za, protiv niko, uzdržan 1. Iz Republike Srpske – 5 za, protiv nema, uzrdžanih nema. Konstatujem da postoji opšta i entitetska većina, te da smo usvojili Zapisnik sa 35. sjednice Doma naroda Parlamentarne skupštine BiH. 12 Prelazimo na tačku dva, Ad. 2. Prijedlog zakona o izmjenama Zakona o platama i naknadama u institucijama Bosne i Hercegovine (drugo čitanje), predlagač: Savjet ministara BiH, zakon broj: 01,02-02-1-2015/17, od 09.08.2017. godine, skraćeni postupak
nije uključen mikrofon
Kao u Izvještaju. Hvala Vam. Sad dajem riječ predlagaču Zakona, ukoliko želi. Kao u Zakonu. Zahvaljujem. Otvaram raspravu. Da li se neko javlja za riječ? Prijavljenih nema. Izvinjavam se, za riječ se javila uvažena delegatkinja, gospođa Zdenka Džambas. Izvolite gospođo Džambas.
Mi smo na Povjerenstvu za financije, ispričavam se, imali Mišljenje komisije, odnosno Ministarstva financija, jer smo tražili dodatno obrazloženje članka 55. jer je tu došlo do, usvajanjem ovakve izmjene, ovog amandmana moglo bi se otvoriti polje mnogim drugim u napredovanju, a znamo da je tim član o napredovanju u službi, u svom, svojoj poziciji. Međutim, ovaj, ja nemam ništa protiv za zaboravljenih 12, bilo je 12 od 16 ovih iz Interpola, da budu obuhvaćeni Zakonom da bi, ovim novim Zakonom kojim bi se dali njima ..., dao dodatak kao i ostalim policijskim službenicima, kažu da je to graškom u nekom periodu prethodnom da su bili zaboravljeni, da nisu bili stavljeni. Ali ja u principu, ja osobno nisam jučer na Povjerenstvu, a ne mogu ni danas glasati za nešto, jer to otvara polje, kažem, svima drugim, kako smo dobili analizu članka 55. a predložili smo bili, hadje da se dođe do izmjene Zakona po žurnom postupku gdje bi onda mogli oni da budu ubačeni, mislim na Interpol, u ovo, da dođe do izmjena Zakona, ali većina unutar Povjerenstva nije bila za to, pa sad ostaje evo ova priča, obrazlažem zašto ću bit suzdržana, čisto princip. 13
Zahvaljujem gospođo Džambas. Daljih prijava za učešće u diskusiji nema, pa raspravu zaključujem. Sada prelazimo na izjašnjavanje o Prijedlogu zakona o izmjenama Zakona o platama i naknadama u institucijama Bosne i Hercegovine u drugom čitanju. Zahvaljujem. Od prisutnih 13 delegata – 11 je bilo za, protiv nije bio niko, uzdržan je bio 1 delegat, da pardon, uzdržana su bila 2 delegata. Iz Federacije – 6 za, protiv niko, uzdržana 2. Iz Republike Srpske – 5 za. Postoji opšta i entitetska većina, pa konstatujem da je Zakon o izmjenama Zakona o platama i naknadama u institucijama Bosne i Hercegovine usvojen u drugom čitanju u različitom tekstu u odnosu na Predstavnički dom Parlamentarne skupštine BiH. S obzirom da je Zakon o izmjenama Zakona o platama i naknadama u institucijama Bosne i Hercegovine usvojen na takav način sada moramo pristupiti imenovanju lica koja će činiti naš dio Zajedničke komisije za usaglašavanje teksta Zakona, pa pozivam da se izjasnite o prijedlogu delegata koji će u naše ime činiti Komisiju. Hoćemo li po klubovima ili kako želite? ____________(?) [[nije uključen mikrofon]] Softić. ____________(?) [[nije uključen mikrofon]]
nije uključen mikrofon
Kao u Izvještaju. Zahvaljujem. Riječ dajem predlagaču Zakona. Kao u Zakonu. Zahvaljujem. Otvaram raspravu. Da li se neko javlja za riječ? Riječ ima uvažena delegatkinja, gospođa Zdenka Džambas. Izvolite gospođo Džambas.
Na našem Povjerenstvu za financije, naravno, bila je i ova tema, a tu bih, onako da bi znali svi o čemu je riječ, dakle, djelatnici koji rade u Uredu za žalbe do sada su imali koeficijent 17 4,96 i zvali se član Ureda za razmatranje žalbi - stručnjak za javne nabave. Ono o čemu ćemo mi govoriti je da se ta njihova plaća, sad se izbjegava izraz poveća, nego se kaže da se s nečim uskladi, penje se na 6,5 i sad isto tu član Ureda za razmatranje žalbi – stručnjak upravnog prava i ostalo. Dakle, kad su se zapošljavali bilo je raspisan natječaj, upravo po ovom članu odbora itd. član Ureda, kolika je plaća, znate kako se raspisuje natječaj, sve to piše i onda ona trka ide da se zaposle, kad se zaposle onda počinje ova priča kako da se ta plaća poveća. Ono što je došlo iz Ministarstva financija to je da neće, ova promjena neće zahtjevati dodatna sredstva iz proračuna, jer su očigledno u prethodnom periodu namaknuta sredstva za ovo, jer nemoguće je da se, da nema nikakvih problema, ali kažu da će u okviru tog svog proračuna kog imaju moći povećati svoju plaću sa 4,96 na 6,5 s tim da se ustvari, eto kao to sada, to je sve kobajagi, briše ovaj A7, tako da ne postoji, pa se ubudće neće ni raspisivati natječaj po ovom koeficijentu 4,96. Pošto bih ja u svakom slučaju bila protiv toga i uvijek bi bila protiv, međutim ako Ministarstvo financija, moj uvaženi ministar kaže da tu nema nikakvih problema i da je dobijeno pozitivno mišljenje i da postoje sredstva unutar financija, u njihovoj, njihovog proračuna, ja ću onda u ovom slučaju iz tog razloga to prihvatiti, a inače.
Hvala Vam. Riječ ima uvaženi kolega, gospodin Dragutin Rodić. Izvolite gospodine Rodiću.
Uvaženi predsjedavajući, evo ja imam potrebu samo da kažem nekoliko riječi, a istine radi da ne ostane ništa nedorečeno. Mi smo ovaj Zakon imali na dnevnom redu i prije nekih šest, sedam mjeseci i nije prošao u Domu naroda, međutim tada smo imali sasvim drugačiju situaciju, jer je bilo negativno mišljenje i Ministarstva finansija. Međutim, ovdje je bitno reći nešto drugo, ovdje se radi o harmonizaciji propisa, radi se o dva zakona, jedan zakon je Zakon o javnim nabavkama, koji je u članu 95. regulisao potpuno ovu oblast i koji je definisao kako se određuju određeni koeficijenti, odnosno za isti posao ista plata. U Zakonu o platama i naknadama sada je došlo do ovakvog prijedloga i rješavanja ovog pitanja. Zbog toga mislim da smo i na Komisiji i dugo i puno razmatrali ovaj predmet koji je bio predmet rasprave, a iz svega toga mi znamo da je jedinstven stav Komisije za finansije i budžet bio da tragamo i za jedinstvenim zakonom koji će sveobuhvatno i integralno riješiti ova pitanja, pa zbog toga je Komisija i predložila ovaj Zaključak da se uradi revizija učinka upravo da se ne susrećemo sa ovim pitanjima. Inače mislim da i Klub delegata srpskog naroda ima jedinstven stav kada je u pitanju ovako ad hok rješavanje određenih pitanja, ali mislim gdje postoji ovakva potreba da se harmoniziraju propisi, a koji su već riješeni unutar budžeta, mislim da nema problema kada je to u pitanju. Hvala.
Zahvaljujem gospodine Rodiću. Daljih prijava za učešće u raspravi nema, shodno tome zatvaram raspravu. 18 Sada prelazimo na izjašnjavanje i glasamo o Prijedlogu zakona o izmjeni Zakona o platama i naknadama u institucijama Bosne i Hercegovine u prvom čitanju. Zahvaljujem. Od prisutnih 13 delegata – 12 je bilo za, protiv nije bio niko, uzdržan je bio 1 delegat. Iz Federacije – 7 za, protiv niko, uzdržan 1. Iz Republike Srpske – 5 za, niko protiv, niko uzdržan. Postoji opšta i entitetska većina, pa konstatujem da je Prijedlog zakona o izmjeni Zakona o platama i naknadama u institucijama Bosne i Hercegovine usvojen. Sada prelazimo na glasanje o zaključku Komisije za finansije i budžet Doma naroda, na prijedlog zaključka. Zahvaljujem. Od prisutnih
nije uključen mikrofon
Molim vas da proces glasanja ponovite radi primjedbe gospodina Rodića. Zahvaljujem. Od prisutnih 13 delegata – 12 je bilo za, protiv nije bio niko, uzdržan je bio 1 delegat. Iz Federacije – 7 za, protiv niko, uzdržan 1. Iz Republike Srpske – 5 za, protiv niko, uzdržan niko. Postoji opšta većina, postoji entitetska većina, pa konstatujem da je prijedlog zaključka Komisije za finansije i budžet usvojen. Prelazimo na rad po tački šest, Ad. 6. Prijedlog zakona o izmjenama i dopunama Zakona o vazduhoplovstvu Bosne i Hercegovine (prvo čitanje), predlagač: Predstavnički dom Parlamentarne skupštine BiH, zakon broj: 02-02-1-2397/17, od 02.02.2018. godine Ovo je prvo čitanje Prijedloga zakona i u skladu sa članom 103. Poslovnika prvo se vodi rasprava o potrebi donošenja i principima na kojim je Prijedlog zakona zasnovan. Dobili ste mišljenja Zakonodavno-pravnog sektora, Ustavnopravne komisije Doma naroda i Komisije za spoljnu i trgovinsku politiku, carine, saobraćaj i komunikacije Doma naroda Parlamentarne skupštine BiH. Zakonodavno-pravni sektor utvrdio je da Prijedlog zakona nije usklađen sa odredbama člana 95. Poslovnika Doma naroda, a usklađen je sa Jedinstvenim pravilima za izradu pravnih propisa u institucijama BiH. Ustavnopravna komisija Doma naroda utvrdila je da Prijedlog zakona usaglašen sa Ustavom i pravnim sistemom Bosne i Hercegovine. Komisija za spoljnu i trgovinsku politiku, carine, saobraćaj i komunikacije Doma naroda podržala je principe Prijedloga zakona. Riječ dajem podnosiocu, pardon, gospodinu Seadu Kadiću, prvom zamjeniku Komisije za spoljnu i trgovinsku politiku, carine, saobraćaj i komunikacije u Domu naroda.
nije uključen mikrofon 19
Kao u Izvještaju. Zahvaljujem. U ime predlagača Zakona, kažem da ostaje predlog kao u Zakonu. Otvaram raspravu. Da li se neko javlja za riječ? Prijavljenih za učešće u raspravi nema. Shodno tome zatvaram raspravu, pa prelazimo na izjašnjavanje. Glasamo o Prijedlogu zakona o izmjenama i dopunama Zakona o vazduhoplovstvu Bosne i Hercegovine u prvom čitanju. Zahvaljujem. Od prisutnih 12 delegata – 12 je bilo za, protiv je bio niko i uzdržanih nije takođe bilo. Iz Federacije BiH – 7 za, protiv niko, uzdržan niko. Iz Republike Srpske – 5 za, protiv niko, uzdržan niko. Postoji opšta i entitetska većina pa konstatujem da je Prijedlog zakona o izmjenama i dopunama Zakona o vazduhoplovstvu Bosne i Hercegovine usvojen u prvom čitanju. Prelazimo na tačku sedam, Ad. 7. Prijedlog strateškog plana ruralnog razvoja Bosne i Hercegovine (2018 - 2021), okvirni dokument, materijal Ministarstva spoljne trgovine i ekonomskih odnosa BiH, broj: 01,02-28-108-2/18, od 16.01.2018. godine Dobili ste Mišljenje Komisije za spoljnu i trgovinsku politiku, carine, saobraćaj i komunikacije Doma naroda Parlamentarne skupštine BiH, Komisija je prihvatila Prijedlog strateškog plana ruralnog razvoja BiH. Predstavnički dom je na 56. sjednici, održanoj 31.01.2018. godine, usvojio Strateški plan. Riječ sada dajem gospodinu Seadu Kadiću, prvom zamjeniku Komisije za spoljnu i trgovinsku politiku, predsjedavajućeg Komisije za spoljnu i trgovinsku politiku, carine, saobraćaj i komunikacije Doma naroda, ukoliko želi.
nije uključen mikrofon
Kao u Izvještaju. Hvala. Riječ dajem podnosiocu, ukoliko želi. ____________(?) [[nije uključen mikrofon]] Kao u Zakonu, kao u Zakonu, Vi ste ____________(?) [[nije uključen mikrofon]] 20
.... značajnom iskoraku kad je riječ o ovoj oblasti želim kratko reći da, da je rad na ovom Strateškom planu počeo 2013. godine, nakon nepunih pet godina evo on se finalizira, privodi se kraju, ali ono što nam predstoji to je, ne završava naravno donošenjem, usvajanjem ovog Strateškog plana, nadam se da, da će se svi zadaci koji su pred nama usvajanjem Strateškog plana ruralnog razvitka, da će njihovo, njihova realizacija biti olakšana i vjerujem da svoju ulogu u tome ima i Parlamentarna skupština, konkretno i ovaj Dom. Još jednom, evo, unaprijed izražavam nadu da ćete podržati Strateški plan ruralnog razvitka i unaprijed vam se zahvaljujem.
Hvala i Vama gospodine Franjičeviću na prigodnim riječima. Otvaram raspravu. Da li se neko javlja za riječ? Riječ je tražio uvaženi delegat, gospodin Nebojša Radmanović. Izvolite gospodine Radmanoviću.
Dame i gospodo delegati, gospodine predsjedavajući. Vodeći računa o ovome, kako predstavnik Ministarstva kaže, značajnom iskoraku, želim da predložim dva zaključka koji bi, siguran sam, poboljšali rad na realizaciji ove stretegije u budućnosti i stavili u aktivan odnos i ovaj Dom. Predlažem da Služba podijeli zaključke koje sam izvukao, dok ih pročitam, svim delegatima: 1. Dom naroda Parlamentarne skupštine BiH zahtjeva od Ministarstva spoljne trgovine i ekonomskih odnosa Bosne i Hercegovine da jednom godišnje izvještava Parlamentarnu skupštinu Bosne i Hercegovine o provođenju Strateškog plana ruralnog razvoja. 2. Dom naroda Parlamentarne skupština BiH zahtjeva od Ministarstva spoljne trgovine i ekonomskih odnosa Bosne i Hercegovine i Direkcije za evropske integracije da obazbjede da se proces programiranja sredstava pomoći Evropske unije kako u oblasti ruralnog razvoja, tako i u realizaciji svih drugih strateških dokumenata na nivou Bosne i Hercegovine, realizuje u okviru usaglašenog Mehanizma koordinacije procesa evropskih integracija u Bosni i Hercegovini u skladu sa Odlukom o sistemu koordinacije procesa evropskih integracija u Bosni i Hercegovini. Pošto je rečeno da su jasni zaključci, samo kratko obrazloženje. Prvi zaključak ustvari stavlja u aktivnu ulogu ovaj Dom i ja mislim da on i treba da bude takav i sličan zaključak je, čini mi se, donio i Predstavnički dom. Drugi zaključak podsjeća na ono što smo takođe vrlo dugo radili, za koji lično procjenjujem da je veliki iskorak u Bosni i Hercegovini, a to je sistem koordinacije. Sistem koordinacije i njegova dosljedna primjena omogućiće da svi u Bosni i Hercegovini mirnije i stabilnije o svemu odlučujemo bez većih sukoba ukoliko ga primjenjujemo. No on nije slučajno ovdje, pošto već postoje indicije da pokušava baš u ovoj oblasti da se zaobiđe sistem koordinacije zato je ovaj prijedlog ovakav. Pored toga mislim da 21 je on važan za čitavu Bosni i Hercegovinu, za oba entiteta, za sve kantone i županije. Pored toga da kažem da ovaj zaključak je indirektno vezan i za tačku 12. dakle – Davanje saglasnosti za ratifikaciju Sporazuma o finansiranju Državnog programa, koji smo, ako se sjećate, na prošloj sjednici odgodili za ovu sjednicu. Ako bi usvajali ovakav zaključak nećemo više tražiti ni izdvajanje, ni posebno glasanje za ovaj Sporazum, nego smo i za njega. Hvala.
Zahvaljujem gospodine Radmanoviću. Daljih prijava za učešće u diskusiji nema, shodno tome zaključujem raspravu pa prelazimo na izjašnjavanje. Glasamo o Prijedlogu strateškog plana ruralnog razvoja Bosne i Hercegovine (2018 - 2021). Pokrenite izjašnjavanje. Zahvaljujem. Od prisutnih 12 delegata – 12 je bilo za, protiv nije bio niko, uzdržan nije bio niko. Iz Federacije BiH – 7 za, protiv niko, uzdržan niko. Iz Republike Srpske – 5 za, protiv niko, uzdržan niko. Postoji opšta i entitetska većina, pa konstatujem da je Prijedlog strateškog plana ruralnog razvoja Bosne i Hercegovine (2018 - 2021) godina usvojen. Sada glasamo o prijedlogu zaključaka koje je uputio uvaženi delegat, gospodin Nebojša Radmanović. Molim vas da pokrenete glasanje. Zahvaljujem. Od prisutnih 12 delegata – za je bilo 10 delegata, protiv je bio 1 delegat, uzdržan je bio 1 delegat. Iz Federacije BiH – 5 za, 1 protiv, 1 uzdržan. Iz Republike Srpske – 5 za, niko protiv, niko uzdržan. Postoji opšta i entitetska većina, pa konstatujem da je prijedlog zaključaka u vezi razmatranja Prijedloga strateškog plana ruralnog razvoja Bosne i Hercegovine 2018 – 2021. godina, okvirni plan, na prijedlog gospodina Radmanovića usvojen. Prelazimo na tačku osam, Ad. 8. Izvještaj o izvršenoj reviziji učinka o temi: „Blagovremenost postupaka javnih nabavki u institucijama BiH“, podnosilac: Kancelarija za reviziju institucija BiH, broj: 02,02/3-16-1-2870/17, od 12.12.2017. godine Dobili ste Mišljenje Komisije za finansije i budžet Doma naroda Parlamentarne skupštine BiH, Komisija je prihvatila Izvještaj sa preporukama sadržanim u njemu. Predstavnički dom je na 56. sjednici, održanoj 31.01.2018. godine, usvojio Izvještaj. Riječ dajem gospođi Ljilji Zovko, predsjedavajućoj Komisije za finansije i budžet Doma naroda, ukoliko želi.
nije uključen mikrofon 22
Kao u Izvještaju. Hvala. Riječ dajem podnosiocu Izvještaja, ako je prisutan. Kao u Izvještaju. Hvala. Otvaram raspravu. Da li se neko javlja za riječ? Riječ ima uvaženi delegat, gospodin Mario Karamatić. Izvolite gospodine Karamatiću.
Zahvaljujem gospodine predsjedavajući. Nedostaje mi uvaženi kolega Halid Genjac, ali ajde biće prilike da se sretnemo. Što se tiče Izvješća o provedenoj reviziji Ureda za reviziju nemam ja stvarno nikakvih primjedbi, međutim budući da je tema – Pravodobnost postupaka javnih nabava u institucijama BiH meni padne na pamet ono što su mi davno rekli, da je sve u ovoj zemlji javno jedino da su javne nabavke tajne i sad ko pažljivo iščita ovo Izvješće o reviziji javnih nabavki poslije tog spava kao malo dijete, ako voli ovu zemlju, znači budi se svako pola sata i plače, otprilike se na to to svede. I meni je zanimljiva preporuka Ureda za reviziju, pa ću je ja pročitat još jedanput da je naglasim, znači Ured za reviziju preporuča Parlamentu BiH, to smo mi ovdje drage moje kolegice i kolege, da razmotri mogućnost povećanja odgovornosti menadžmenta institucija Bosne i Hercegovine u slučajevima itd. itd. A upravo to pokušavam i ja vam reći, znači da razmotrimo mogućnost povećanja odgovornosti menadžmenta institucija, bez obzira radilo se tu o otuđenim centrima moći, kao što je bilo Generalno tajništvo Vijeća ministara, koje se ne udostoji odgovorit Domu naroda na njegove zaključke, da li se to radi o AMUS-u, o Vanjskotrgovinskoj komori, o pojedinim direkcijama, agencijama, koje apsolutno ne žele da surađuju i to je njihovo pravo zato što smo im mi to omogućili – a šta se događa? Mi ovdje sjedimo i puštamo da to prolazi mimo nas, kao da se neće ništa dogodit. Kolegica Džambas je maloprije govorila o pojedinim agencijama i direkcijama šta rade – kako mi na to možemo uticat? Apsolutno nikako ovako, mi presipamo iz šupljeg u prazno, nešto se kao čudimo, ibretimo, šta će se dogoditi, naravno neće se dogodit ništa i tako će bit i s ovim javnim nabavkama. I evo ja nas pozivam da ispoštujemo preporuku Ureda za reviziju, da zatražimo veću odgovornost članova menadžmenta, da bez obzira ti članovi menadžmenta koji vrše u ovom slučaju javne nabavke ili bilo koji drugi posao, da postanu smjenjivi, da moraju podnijet neke sankcije. Jer kakvu mi poruku šaljemo, znači direktor agencije bilo, radilo se o javnim nabavkama, radilo se o naoružanju i opremi, radilo se, ovo što je govorio uvaženi ministar Mektić, nabavi termokamera, znači on radi šta god hoće i mi to primimo ili ne primimo na zanje i on radi to dalje, nema nikakve odgovornosti. I u slučaju kad se radi o evidentnim kaznenim djelima, što smo u izvješćima Ureda za reviziju često puta imali priliku vidjet, znači da dođe da je se radi protiv zakona, protiv ovog, protiv onog, sudstvo i tužiteljstvo šuti. Dobro naše tužiteljstvo se ponaša kao sportsko ribolovačko društvo, uhvati, poljubi, uslika i pusti, znači to otprilike tako izgleda, tako će bit vjerovatno i sa ovim novim aferama. Znači, ja vas samo pozivam, evo, da ovaj put pokušamo ispoštovat preporuku Ureda za reviziju i da zatražimo odgovornost menadžmenta za ove neuspjele javne nabavke. Ako se na vrijeme planira, ako se imaju odobrena sredstva nema potrebe da nestane bilo čega ili u Oružanim snagama ili ovdje u institucijama Bosne i Hercegovine. Hvala. 23
Zahvaljujem gospodine Karamatiću. Riječ ima uvaženi delegat, gospodin Dragutin Rodić. Izvolite gospodine Rodiću.
Uvaženi predsjedavajući, gospodin Karamatić je otvorio jednu temu na jednom izvještaju o reviziji učinka, a ovaj Dom je razmatrao u ovom sazivu i možda u prošlom negdje oko 42 revizije učinka o najbitnijim temama u institucijama Bosne i Hercegovine i svaki put, nekad prećutno, nekad bez diskusije, a nekad i sa diskusijom mi smo usvajali te izvještaje i usvajali preporuke i ostajala je ona zadnja instanca šta dalje se dešava uopšte sa tim što smo mi usvojili i kaku smo snagu dali. Komisija za finansije i budžet kroz čitavo vrijeme svog djelovanja u ovom mandatu 2014 – 2018. je tražila razna rješenja ovoga pitanja, pa između ostalog mi znamo da je vrlo bitna karika u svemu tome u realizaciji ovih preporuka upravo izvršna vlast i institucije. Pokušali smo mi da organizujemo sastanke, da to podignemo na jedan viši nivo, jer ja imam običaj da kažem kada bi sve institucije primjenjivale ovo iz revizije preporuka i usklađivale svoje stanje i ono što tu piše, onda bismo napravili jedan veliki iskorak u organizaciji ukupnog sistema vlasti institucija u Bosni i Hercegovini. Jednostavno ja mislim ovo je samo jedna, jedna revizija učinka kada su u pitanju javne nabavke koja je upravo dodirnula onaj dio koji je možda najbitniji, a jeste dio planiranja javnih nabavki. Ja sam i na Komisiji za finansije i budžet rekao da apsolutno tu postoje subjektivni i objektivni problemi kada je to u pitanju. Vi kada krenete u proces planiranja budžeta, onih deset koraka koji treba, istovremeno treba da rade se i planiranje i plan javnih nabavki za narednu godinu, a koji će biti potpuno usklađen sa budžetom i sa onim što planira, što planira budžet. Mi vidimo, i to je ono što je zapanjujuće, da imamo kontinuirane javne nabavke, koji se kontinuirano provode i mi dođemo u situaciju kada se završi jedan ugovor, istekne taj ugovor, mi nemamo rješeno pitanje nastavka, a reći ću evo nabavka kancelarijskog materijala ili nešto što svake godine mora da se radi i da se primjenjuje. Zbog toga je moj prijedlog da mi, evo imali smo i danas smo usvojili, mislim, vrlo bitnu, ovaj, prijedlog revizije učinka analize plata i naknada u institucijama Bosne i Hercegovine, ali isto tako je vrlo bitno da se mi na jednoj od ovih sjednica pozabavimo svim onim zaključcima oko svih revizija učinaka i da im damo još dodatnu snagu da bi ostvarili ovo o čemu ste i Vi pričali. Hvala.
Hvala gospodine Rodiću. Riječ ima uvažena delegatkinja, gospođa Zdenka Džambas. Izvolite gospođo Džambas.
Apsolutno se slažem sa kolegama, ali ovo Izvješće, dakle, govori da je revizija uzela u razmatranje, znači, pravodobnost postupka devet institucija, pri čemu je tu, recimo, Ministarstvo obrane sa tisućama uposlenih i druga neka agencija koja ima 25-30 ljudi, pa to baš i ne bude i nije isto, na isti način ne možete radit, je li tako. S nama je ovdje zamjenik Pilica, a mi jako dobro u našem Povjerenstvu za financije poznajemo zamjenike, jer oni imaju određenu ulogu i njih očigledno ravnatelj prihvaća kao ravnopravne pa mogu ovdje ... nama normalno prezentiraju, za razliku od onoga što sam vam maloprije pričala, kog ne vidi svoju zamjenicu. Pa ja sam uvijek oduševljena njihovim izvješćima, pa evo ovo govori o devet institucija, dakle 24 planovi javnih nabavki u institucijama BiH nisu u funkciji pravodobne provedbe, 60% postupaka javnih nabavki iz uzorka nije pokrenuto na vrijeme, 90% postupaka nije završeno u rokovima, dakle govorimo ovako baš nekim brojevima. Dakle, revizija je pokazala da institucije BiH u fazi provedbe postupka javnih nabava ne poduzimaju uvijek adekvatne aktivnosti u cilju pravodobne provedbe. Pa onda kašnjenje postupka javne nabavke se odražavaju na mogućnost institucija da ostvaruju ciljeve zbog koji su osnovane, dovode do neopravdanog produženja ugovora, a to je najveći problem, znači sa postojećim dobavljačima, što uvodi sumnju kod građana, te u nekim slučajevima do gubitka odobrenih sredstava za nabavu opreme, te potrebne robe, usluga i ostalog. Evidentno je da nema mehanizma kontrole, ali recimo na sve ovo u zakonom propisanom roku ovoj reviziji odgovorila je jedino Granična policija, u roku je odgovorila jedino Granična policija, a svi su dužni da se u roku jave ovoj reviziji da ona može evo da napravi ovako jedno izvješće. Da ne bih čitala sad sve ove podatke, vi ste napisali da bi, evo što je rekao i kolega, što su preporuke nama ovdje u Zastupničkom domu i u Domu naroda. Međutim, meni je ovo bitno da oni predlažu novi Zakon o javnim nabavkama, jer 2014. je usvojen Zakon i bilo je do tada 57. članaka, promjenjeno je, podignuto na 125. Jedna, kaže, od značajnijih novina jeste uvođenje obveza ugovornih, ugovorenih ... organa za objavljivanjem planova nabave na vlastitim internetskim stranicama i to najkasnije u roku od 60 dana od dana usvajanja proračuna, odnosno financijskog plana i onda nam je ovdje fino rečeno, da ni ovaj Zakon više nije kako treba, jer su stigle nove direktive Evropske unije, te oni predlažu da Agencija za javne nabavke pod hitno pristupi izradi novog prijedloga Zakona o javnim nabavkama prema novim direktivama koje su došle iz Evropske unije. Tako da bi se mnoge stvari ovdje riješile, znači potpuno drugačije je to u Evropskoj uniji po onim starim, tražimo da, evo kako i oni, ja bi ovo podržala, dakle ovaj novi zakon da se pravi i to da oni rade to pod hitno jer bi, Zakon je predvidio obaveze Agencije za javne nabavke da pokrene inicijativu za izmjene i dopunu ovog Zakona po hitnom postupku u pogledu promjene iznose vrijednosti razrede uz prethodnu suglasnost Odbora Agencije u slučajevima značajnijih promjena kao što je izmjena zakonodavstva EU u javnim nabavkama. Kad bi svi u ovoj državi, baš smo pričali u našem klubu, kad bi sve radilo kao što rade ovi stvarno 74, uglavnom, institucije na razini BiH, a to je samo zato što se svake godine kontroliraju, kad bi to tako bilo u Federaciji, ja ne znam kako je u Republici Srpskoj, tamo ima dvije tisuće subjekata koje bi trebalo pregledati, oni po 10, 15 godina im niko ne uđe tamo u prostorije, tako da može javašluk da vlada kakav god hoćete. Mi opet moramo bit zadovoljni na razini Bosne i Hercegovine, jer nemamo nikad strašne neke mjere koje se predlažu, jer je to desetak institucija koje imaju tako sa rezervom, mišljenje sa rezervom, a u javnosti javne nabavke se inače smatraju u vrhu kriminala, u vrhu korupcije u Bosni i Hercegovini, koliko je opravdano, neopravdano evo ja to sad ne bi mogla reći, prema nalazima revizorske kuće to baš i nije tako. Ali zbog toga što se svašta dešava, čini mi se, na ovim nižim razinama svi, svi su lopovi, svi su kriminalci, što ja ustvari naravno nikad ne bih podržala. Ja evo prihvaćam ovu, ovo vaše Izvješće i dobro je kao što je i sve ostalo što radite.
Hvala gospođi Džambas. Daljih prijava za učešće u diskusiji nema, pa zaključujem raspravu i prelazimo na izjašnjavanje. 25 Glasamo o Izvještaju o izvršenoj reviziji učinka o temi: „Blagovremenost postupaka javnih nabavki u institucijama BiH“ sa preporukama sadržanim u njemu. Pokrenite glasanje. Zahvaljujem. Od prisutnih 13 delegata – 13 delegata je bilo za. Iz Federacije BiH 8, iz Republike Srpske 5. Postoji opšta i entitetska većina, pa konstatujem da je Izvještaj o izvršenoj reviziji učinka o temi: „Blagovremenost postupaka javnih nabavki u institucijama BiH“ sa preporukama sadržanim u Izvještaju usvojen. Prelazimo na sljedeću tačku dnevnog reda, to je Ad. 9. Godišnji plan obuke i vježbi pripadnika i jedinica Oružanih snaga Bosne i Hercegovine u inostranstvu za 2018. godinu, materijal Ministarstva odbrane BiH, broj: 03/1-03-2799/17, od 01.12.2017. godine Dobili ste Mišljenje Zajedničke komisije za odbranu i bezbjednost BiH, Komisija je primila k znanju Godišnji plan obuke i vježbi pripadnika jedinica Oružanih snaga Bosne i Hercegovine u inostranstvu za 2018. Predstavnički dom je na 56. sjednici, održanoj 31.01.2018. godine, primio k znanju Godišnji plan obuke i vježbi pripadnika i jedinica Oružanih snaga Bosne i Hercegovine u inostranstvu za 2018. godinu. Riječ dajem gospodinu Sifetu Podžiću, koga je Zajednička komisija odredila za izvjestioca na sjednici Doma naroda, ukoliko želi.
nije uključen mikrofon
Kao u Izvještaju. Hvala. Riječ dajem podnosiocu ukoliko je prisutan. Ja sam vidio uvaženu ministarku Marinu Pendeš, ona je sigurno ovdje na Predstavničkom. Dakle, ____________(?) [[nije uključen mikrofon]] Nećemo se moći vratiti zbog ove sljedeće. Zbog specifičnosti današnjih razloga vezanih za činjenicu da se uporedo održavaju dvije sjednice, Doma naroda, koje je .... usklađivanja samog tajminga u toku sjednica, ja bih vas ipak pozvao da se mi izjasnimo i da nastavimo rad po ovoj tački dnevnog reda imajući u vidu da se ona vrlo ... odazvala na samom početku i učestvovala do sve, posljednjeg momenta u radu ove sjednice. 26 Pa pokrećemo izjašnjavanje o tome da li ćemo nastaviti rad. Zahvaljujem. Od prisutnih 13 delegata – 12 je bilo za, protiv je bio 1 delegat, uzdržanih nije bilo. Iz Federacije BiH – 7 za, 1 protiv, niko uzdržan. Iz Republike Srpske – 5 za, niko protiv, niko uzdržan. Postoji opšta i entitetska većina, pa konstatujem da nastavljamo sa radom po ovoj tački dnevnog reda. Shodno tome otvaram raspravu. Da li se neko javlja za riječ? Prijavljenih nema, zaključujem raspravu, pa prelazimo na izjašnjavanje. Glasamo o Godišnjem planu obuke i vježbi pripadnika jedinica Oružanih snaga Bosne i Hercegovine u inostranstvu za 2018. godinu. Zahvaljujem. Od prisutnih 13 delegata – 13 je bilo za, protiv niko nije bio, uzdržanih takođe nije bilo. Iz Federacije BiH – 8 za, protiv nema, uzdržanih nema. Iz Republike Srpske – 5 za, nema protiv, nema uzdržanih. Postoji opšta i entitetska većina, pa konstatujem da je Godišnji plan obuke i vježbi pripadnika jedinica Oružanih snaga Bosne i Hercegovine u inostranstvu za 2018. godinu primljen k znanju. Prelazimo na tačku 10. Ad. 10. Prijedlog odluke o imenovanju članova Savjeta nacionalnih manjina BiH, predlagač: Zajednička komisija za ljudska prava Parlamentarne skupštine BiH, broj: 03/6-34-1-255/18, od 24.01.2018. godine